Okresná prokuratúra Bánovce nad Bebravou 
K Zornici 892, 957 01 Bánovce nad Bebravou 	

Sp. zn. : Pv 61/14/3301	Bánovce nad Bebravou, 4.3.2014
EEČ : 2-23-8-2014

U Z N E S E N I E

Trestná vec:	obvinený XXXXX 
Zločin:	Útok na verejného činiteľa podľa § 323 odsek 1 písmeno b, odsek 2 písmeno c Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Bánovce n/Bebravou
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 23.01.2014 asi o 01,25 hod. v Bánovciach nad Bebravou na ul. XXXXX v dome č. XXXXX s dvomi nožmi v rukách otvorili dvere bytu a rozbehol sa dole po schodoch, utekal cez jedáleň, vyšiel von cez vchodové dvere budovy proti hliadke polície OO PZ Bánovce nad Bebravou v zložení XXXXX,  XXXXX, ktorá bola privolaná na zákrok a začal na nich vykrikovať,, ...načo ste sem prišli, odíďte, lebo vás všetkých pozabíjam..“, pričom sa pred sebou oháňal rukami, v ktorých držal nože, na toto bol hliadkou niekoľkokrát vyzvaný, aby upustil od konania, na čo nereagoval, neuposlúchol výzvu, stále kričal ,,... prečo ste prišli, vypadnite, lebo všetkých zabijem...“, policajti ustúpili k služobnému motorového vozidla,  ktoré bolo odstavené vľavo vedľa domu, následne podišiel k nim v zadnej časti vozidla, útočil sa na nich s predpaženými rukami, v ktorých stále držal nože, po chvíli zareagoval na výzvy a odložil dva nože na prednú kapotu služobného vozidla, podišiel k plotu vpravo od vozidla, kde si pokľakol a ľavou rukou akoby niečo dvíhal zo zeme, alebo spod nohavíc, zrazu vyskočil proti hliadke, zaujal zápasnícky postoj a začal s nimi zápasiť, následne policajti použili chvaty a hmaty a v konaní mu zabránili, konaním obv. XXXXX nedošlo k žiadnemu ublíženiu na zdraví a ani inej škode, 

lebo obvinený nebol v čase činu pre nepríčetnosť trestne zodpovedný

Odôvodnenie:
Dňa 23.1.2014 vyšetrovateľ Odboru kriminálnej polície Okresného riaditeľstva Policajného zboru Bánovce nad Bebravou  uznesením pod ČVS:  :ORP- 24/VYS-BN-2014 začal trestné stíhanie následne toho istého dňa aj  vzniesol obvinenie za zločin útoku na verejného činiteľa podľa § 323 ods. 1, písm. b/, ods. 2, písm. c/ Trestného zákona s poukazom na § 138 písm. a/ Trestného zákona osobe XXXXX, nar. XXXXX v obci XXXXX, okres Trenčín, trvale bytom XXXXX na tom skutkovom základe, že dňa 23.01.2014 asi o 01,25 hod. v Bánovciach nad Bebravou na ul. XXXXX s dvomi nožmi v rukách otvorili dvere bytu a rozbehol sa dole po schodoch, utekal cez jedáleň, vyšiel von cez vchodové dvere budovy proti hliadke polície OO PZ Bánovce nad Bebravou v zložení XXXXX, nar. XXXXX- XXXXX, nar. XXXXX, ktorá bola privolaná na zákrok a začal na nich vykrikovať,, ...načo ste sem prišli, odíďte, lebo vás všetkých pozabíjam..“, pričom sa pred sebou oháňal rukami, v ktorých držal nože, na toto bol hliadkou niekoľkokrát vyzvaný, aby upustil od konania, na čo nereagoval, neuposlúchol výzvu, stále kričal ,,... prečo ste prišli, vypadnite, lebo všetkých zabijem...“, policajti ustúpili k služobnému motorového vozidla,  ktoré bolo odstavené vľavo vedľa domu, následne podišiel k nim v zadnej časti vozidla, útočil sa na nich s predpaženými rukami, v ktorých stále držal nože, po chvíli zareagoval na výzvy a odložil dva nože na prednú kapotu služobného vozidla, podišiel k plotu vpravo od vozidla, kde si pokľakol a ľavou rukou akoby niečo dvíhal zo zeme, alebo spod nohavíc, zrazu vyskočil proti hliadke, zaujal zápasnícky postoj a začal s nimi zápasiť, následne policajti použili chvaty a hmaty a v konaní mu zabránili, konaním obv. XXXXX nedošlo k žiadnemu ublíženiu na zdraví a ani inej škode, teda obv. XXXXX so zbraňou použil násilie pre výkon právomoci verejného činiteľa.

Obvinený XXXXX bol vzatý do väzby uznesením Okresného súdu Bánovce nad Bebravou sp. zn. 0Tp 2/2014 zo dňa 24.1.2014 z dôvodu uvedenom v § 71 ods. 1 písm. c) Trestného poriadku s tým, že väzba u neho začala okamihom primárneho obmedzenia jeho osobnej slobody a bude ju vykonávať v ÚNVV Ilava.

        Dňa 3.3.2014 bol na tunajšiu prokuratúru v zmysle § 209 ods. 1 Trestného poriadku doručený odôvodnený návrh vyšetrovateľa Odboru kriminálnej polície Okresného riaditeľstva Policajného zboru Bánovce nad Bebravou spolu s vyšetrovacím spisom s návrhom na zastavenie trestného stíhania. 

        Preskúmal som vyšetrovací spis na vec vzťahujúci a dospel som k záveru, že predmetný návrh vyšetrovateľa PZ na zastavenie trestného stíhania proti obv. XXXXX je opodstatnený a dôvodný.  

       V priebehu prípravného konania boli v súlade s predmetom dokazovania vykonané viaceré osobné ako aj listinné dôkazy, ktoré vo vzájomnej zhode dostatočne preukazujú, že predmetný skutok sa stal a tohto sa dopustil XXXXX. V trestnom konaní boli vypočutí obvinený XXXXX , svedok - poškodený XXXXX a XXXXX, svedkyňa XXXXX. Do vyšetrovacieho spisu boli zabezpečené lekárske správy, potvrdenia o zaistení  veci a prevzatí zaistenej veci a fotodokumentácia, ktoré dôkazy usvedčujú obvineného zo spáchania uvedeného skutku. 

      V priebehu vyšetrovania bolo potrebné vzhľadom na aktuálny zdravotný stav, ako aj predbežné lekárske správy, skúmať existenciu okolností vylučujúcich trestnú zodpovednosť u obvineného s poukazom na § 23 Trestného zákona, teda či obvinený XXXXX pre duševnú poruchu v čase spáchania činu inak trestného mohol rozpoznať jeho protiprávnosť alebo ovládať svoje konanie. 

      Za účelom objasnenia okolností vylučujúcich trestnú zodpovednosť (nepríčetnosť), bola do trestného konania uznesením sp. zn. ČVS:ORP-24/VYS-BN-2014 zo dňa 29.1.2014 pribratá znalecká organizácia XXXXX z odboru zdravotníctvo a farmácia, odvetvie psychiatria. 

      Následne bol v priebehu vyšetrovania vypracovaný znalecký posudok z uvedeného odvetvia č. 30/2014, z ktorého záverov vyplýva, že obvinený XXXXX v čase spáchania skutku trpel prechodnou krátkodobou psychotickou poruchou - duševnou chorobou v pravom slova zmysle - toxickou delirantnou halucinatórne -paranoickou psychózou, pričom obvinený v čase spáchania skutku nemohol a nevedel rozpoznať nebezpečnosť svojho konania a svoje konanie ovládať.  Znalci tiež konštatovali, že obvinený v súčasnej dobe netrpí žiadnou duševnou chorobou v pravom slova zmysle a jedná sa u neho o syndróm závislosti od benzodiazepínových anxiolytík, syndróm závislosti od alkoholu v dlhodobejšej remissii. Obvinený je v súčasnej dobe schopný chápať zmysel trestného konania, jeho pobyt na slobode nie je v súčasnosti pre spoločnosť nebezpečný z psychiatrického hľadiska. Vzhľadom na prípadnú možnosť opätovného prepuknutia toxickej delirantnej psychózy znalci odporučili u neho nariadiť ochranné psychiatrické liečenie ambulantnou formou. 

        V zmysle § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

          Vykonaným dokazovaním bolo preukázané, že stíhaný skutok sa stal a spáchal ho obvinený XXXXX, avšak pri posudzovaní jeho trestnej zodpovednosti bola zistená u obvineného prítomnosť duševnej choroby, ktorou obvinený trpel v čase spáchania skutku. Obvinený v čase spáchania skutku nemohol vzhľadom na svoj duševný stav rozpoznať nebezpečnosť svojho konania a svoje konanie ovládať, čím je v zmysle § 23 Trestného zákona vylúčená jeho trestná zodpovednosť.

Podľa § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Vzhľadom k vyššie uvedeným skutočnostiam prokurátor okresnej prokuratúry  rozhodol tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tibor Síleš
prokurátor